בוטבול-גייט של הערוץ הראשון  /  בן-דרור ימיני

כמה מבכירי הערוץ הראשון, לפי חשדות לכאורה, ניצלו את הכוח התקשורתי המצוי בידיהם, הקרוי בטעות "חופש הביטוי", כדי לבצע "תחקיר" נגד חבר מליאת רשות השידור, גבי בוטבול. על הפרשה הזאת, כרגיל בכעין אלה, לא היו כותרות בעיתונים, ומי שרצה לדעת עליה, נזקק למיקרוסקופ. צופי הערוץ הממלכתי, הוא העריץ הראשון, בוודאי ובוודאי שלא שמעו על הפרשה הזאת. 

השבוע התברר, בעקבות חקירה נוספת, שגבי בוטבול הוא לא פרנואיד. הוא טען שרדפו אותו, ומתברר, שוב לכאורה, שהוא צודק. אבל ברוני כוח הביטוי, שמפמפמים לנו בשכל, בשטיפת מוח נמשכת וקולקטיבית, על זכות הציבור לדעת, חושבים, כנראה, שלהם מותר הכל בכל. המעשים שלהם, לפי החשדות לכאורה, שהולכים ומתאמתים, הופכים את פרשת בראון למשחק ילדים. שהרי ברוני הרשות, כך לכאורה, רצו לתפור תיק לאיש ציבור, רק משום שהייתה לו ביקורת על עריצי הערוץ. והם, כידוע, על תקן ברוני הדמוקרטיה, מצויים מעל החוק, ומעל כל חשד. להם מותר. 

כדי להבין עד כמה הדברים חמורים, ביקשה יו"ר רשות השידור, פרופ' רינה שפירא, לעכב את המינויים-מחטפים החדשים ברשות, שעליהם שמענו לאחרונה. אבל עריצי הערוץ לא אוהבים את הגב' שפירא, למרות שהיא שייכת למחנה הנכון. ולכן, היה צורך במכתב של עו"ד סולברג, עוזר בכיר ליועץ המשפטי לממשלה, שרמז לרשות השידור ש"ראוי" לעכב את המינויים.
 
אם דברים דומים היו מתרחשים ברשות אחרת, כבר מזמן היו כותרות ענק בעיתונים, עם פרשנויות חוצבי להבות של מיטב ברוני שלטון החוק, על הצורך בהדחה של כל המעורבים בפרשה. אלא שהפעם, שקט ודממה. הפעם, המאפיונרים שייכים למחנה של צדקני שלטון החוק. ולכן, קוראים יקרים, אין הרבה סיכוי שנשמע על הפרשה הזאת. הגילדה של האליטה, פעם נוספת, ניצחה את הדמוקרטיה.